21 વર્ષ પછી, 13 માર્ચ 1940ની સાંજે લંડનના કેક્ષટનહૉલમાં ટ્યોડર રૂમમાં સેન્ટ્રલ એશિયાઇ સોસાયટી અને ઇસ્ટ ઇન્ડિયા એસોસિએશનની બેઠક જામી હતી. સંપૂર્ણ ઇંગ્લિશ પોશાક પહેરેલા 37 વર્ષના ગૃહસ્થ ઉધમસિંઘ ઉર્ફે મોહમ્મદ સિંઘ આઝાદે સભામાં અમેરિકી બનાવટની 0.45 ગેજની સ્મિથ એન્ડ વેસન રિવૉલ્વરમાંથી 6 ગોળીઓ છોડી. 2 ગોળીઓ એક 75 વર્ષના પુરુષને જમણા ફેફસામાં અને હૃદયમાં લાગી, ત્યાંને ત્યાં ફેંસલો! જે લાશ ઢળી પડી એ સર માઈકલ ઓ’ડવાયર (Michael O’Dwyer) ની હતી. તરત જ ઉધમસિંઘની ધરપકડ થઈ અને ફાંસીની સજા ફરમાવવામાં આવી. ફાંસીની ટ્રાયલ દરમિયાન ઉધમસિંઘે કહ્યું, “મેં આ કરતૂત કર્યું છે કારણ કે તેની (માઇકલ ઓ’ડવાયર) સામે મને રોષ હતો. તે એ જ લાયકનો હતો. તે વાસ્તવિક ગુનેગાર હતો. તે અમારા લોકોની ભાવનાને કચડી નાખવા માંગતો હતો, તેથી મેં તેને કચડી નાખ્યો છે. 21 વર્ષથી, હું આ વેર વાળવા માટે પ્રયાસ કરી રહ્યો છું. હું ખુશ છું કે મેં આજે કામ કર્યું છે. હું મૃત્યુથી ડરતો નથી. હું મારા દેશ માટે મૃત્યુ પામું છું. મેં બ્રિટીશ શાસન હેઠળ મારા લોકોને ભારતમાં ભૂખે મરતા જોયા છે. મારી માતૃભૂમિની ખાતર મૃત્યુ મળે એ કરતાં કયું સન્માન મોટું હોઈ શકે?”